Зыри къикIуэтыртэкъым
КъБР-м щыIэ Урысейм и УФСИН-м и VI спартакиадэм хыхьэу шыщхьэуIум и 9 — 17-хэм Налшык дэт «Сабий стадионым» щекIуэкIащ мини-футболымкIэ зэхьэзэхуэ. Зи къулыкъур езыхьэкIыу хэкIуэдахэм я фэеплъ махуэм хухаха зэпеуэм хэтащ КъБР-м и уголовнэ-гъэзэщIакIуэ IэнатIэм и лэжьакIуи 140-рэ.
Зэхьэзэхуэр къыщызэIуахым спортсменхэм захуигъэзащ КъБР-м щыIэ УФСИН-м и унафэщIым и къуэдзэ, полковник Фоменкэ Андрей. Абы къыхигъэщащ зи къулыкъур езыхьэкIыу хэкIуэдахэм я фэеплъ зэпеуэр, хабзэ хъуауэ, зэрырагъэкIуэкIыр зэригуапэр икIи командэхэм ехъуэхъуащ джэгукIэ дахэ, удэзыхьэх къагъэлъэгъуэну.
КъызэгъэпэщакIуэхэм зэрыжаIамкIэ, гупхэм зэпэщIэтыныгъэ гуащIэ джэгупIэ губгъуэм къыщагъэлъэгъуащ, зыми къикIуэтын мурад иIэтэкъым.
Фэеплъ махуэм хухаха зэхьэзэхуэм ещанэ увыпIэр къыщахьащ унэтIыныгъэ хэхахэм и къудамэм и лэжьакIуэхэм. Управленэм и аппаратым и гупыр етIуанэ хъуащ. Турнирым пашэныгъэр щаубыдащ уголовнэ-гъэзэщIэныгъэ инспекцэм и спортсменхэм.
ТекIуахэмрэ къыхэжаныкIахэмрэ грамотэхэмкIэ, медалхэмкIэ, кубокхэмкIэ ягъэпэжащ.
КЪЭХЪУН Бэч.
